Hans Kristian Skibby (DF), 2008-10-23:
Det kan jo være vanskeligt sådan ordfører efter ordfører at komme med noget nyt til en debat, som jo i og for sig er ret ukompliceret, men alligevel er der nogle ting, som man måske kan sætte spørgsmålstegn ved med hensyn til det lovforslag, som der her er fremsat af velfærdsministeren.
Dansk Folkeparti er naturligvis tilhængere af, at vi får skabt nogle regler nu, som er klare i forhold til at sikre, at handicappede og folk, der har problemer, som gør, at de ikke er i stand til selv at gå ind og afgive deres stemme, nu også får mulighed for at få vejledning, så de ikke bliver misforstået eller misfortolket i forbindelse med afgivelse af deres stemme - enten af den personligt udpegede hjælper, som de nu vælger at tage med, eller af den myndighedsperson eller de myndighedspersoner, som skal hjælpe vedkommende i forbindelse med stemmeafgivelsen.
Dansk Folkeparti er også meget positive over for, at vi nu får sidestillet det i forbindelse med brevstemmeafgivning, så man også her får mulighed for at få hjælp, hvor man jo tidligere kun kunne det på selve valgdagen.
Det hilser vi meget velkommen.
Jeg vil selvfølgelig også som de tidligere ordførere påpege, at der er nogle ting, som vi måske skal have belyst i forbindelse med udvalgsbehandlingen af det her lovforslag.
Noget af det, som jeg synes er vigtigt at få kigget på, er spørgsmålet om, hvorvidt det her nu bliver - ja, hvad skal man sige? - en mulighed for alle, uanset om man egentlig har et handicap eller ej.
Det er jo sådan, at det står klart formuleret i det her forslag, at det er et tilbud, som gives til alle, herunder fysisk og psykisk handicappede, og der vil jeg gerne stille mig lidt tvivlende over for det fornuftige i det, eksempelvis set i forhold til at vi har en række udlændinge, som også kan stemme ved de danske lokalvalg, for der er måske nogle af dem - eller rettere sagt det ved vi - som ikke forstår det danske sprog.
Der synes jeg godt, man kan forudse nogle problemstillinger, når en herboende med stemmeret eventuelt skal afgive sin stemme ved et kommunalvalg og måske vil have sin mand eller sin søn eller sin datter med ind til at fortælle lidt om, hvad det er for en stemmeseddel, vedkommende har fået i hånden.
Hvis man så, sådan som der lægges op til her, skal have en myndighedsperson med ind og de så begynder at diskutere på arabisk eller andre sprog, kan jeg godt se problemet i forhold til at sikre, at der ikke foregår en utilsigtet påvirkning af den enkelte vælger.
Derfor vil jeg gerne under udvalgsarbejdet have belyst, hvordan vi får sikret, at de sproglige problemer ikke bliver et større problem med de her mere fleksible ordninger, som der lægges op til.
Vi er som sagt tilfredse med, at vi laver en mere fleksibel ordning, hvor den enkelte, specielt de handicappede, de, der har et fysisk problem med at komme ind i en stemmekabine eller andre steder, får den hjælp, de skal have, og at en forudgående afgivelse af brevstemme bliver sidestillet med det.
Men vi ser altså et problem, hvis sproget skal bruges som værende et handicap i forbindelse med afgivelse af stemme, og der vil vi selvfølgelig gerne have velfærdsministeren til at sikre, at vi får det her lovforslag sikkert defineret på en sådan måde, at det ikke bliver en barriere og en problemstilling ud over dem, der er i forvejen.
Men ellers stiller vi er særdeles positive over for lovforslaget.